#ทริปไป Bahrain ร้านที่ 8

"Alabraaj Lebanon Food" ร้านอาหารชื่อดังในบาห์เรน อาหาร Lebanon อร่อยถูกใจจริงๆ !!

ร้านอาหารร้านนี้ตั้งอยู่ใกล้ๆ ถนน Shaikh Isa การเดินทางให้ขับมาตามแผนที่ครับ เมื่อถึงการจอดรถจะต้องจอดแถวริมถนนแถวๆ หน้าร้าน ผมเดินทางมาช่วงค่ำๆ ต้องฝ่าการจราจรมาพอสมควรครับ เมื่อจอดรถแล้วเดินเข้าไปในร้าน บรรยากาศร้านตกแต่งเป็นแบบอาหรับ มีที่นั่งแบ่งเป็น 2 โซนคือ ที่นั่งสำหรับครอบครัว เวลาไปนั่งจะมีม่านปิดเพราะผู้หญิงมุสลิมจะไม่ให้เห็นหน้าครับ ส่วนอีกด้านจะเป็นที่นั่งปกติใครๆ ก็สามารถนั่งได้ การบริการของทางร้านและความสะอาดค่อนข้างธรรมดา อาหารส่วนใหญ่เป็นอาหารเลบานอนและแถบๆ อาหรับ ซึ่งเป็นอาหารที่ใส่เครื่องเทศค่อนข้างเยอะ ถ้าได้สั่งอาหารที่เป็นพวกปิ้งย่าง และขนมปัง ทางร้านจะมีครัวที่เปิดให้เห็นว่าปิ้งกันเดี๋ยวนั้น อบกันทันที ทำให้อาหารที่ได้มาอร่อยขึ้นไปอีก สำหรับรายการอาหารที่สั่งทาน

1. AlAbraaj Mixed Grilled อาหารปิ้งย่างสำหรับ 2 ที่ ประกอบด้วย ซี่โครงแกะ เนื้อแกะ เนื้อ และไก่ เอามาปรุงแบบ Kabab เสิร์ฟมาพร้อมเฟรนฟราย รสชาติจานนี้เป็นอาหารย่างที่ใส่เครื่องเทศพอดีๆ ย่างออกมาหอมอร่อยครับ
2. Fattoush สลัดชนิดหนึ่ง ใส่ผักกาด มะเขือเทศ แตงกวา หัวหอม และทับทิม ราดด้วยน้ำสลัดรสเปรี้ยวและน้ำมันมะกอก จานนี้เป็นอีกจานที่ทุกอย่างลงตัว อร่อยครับ
3. Fried Chicken สั่งมา 2 แบบคือแบบเผ็ดและแบบธรรมดา โดยรวมทั้ง 2 จานรสชาติใกล้เคียงกัน เนื้อไก่เหมือนเอาไปต้มก่อนทำให้เสียรสชาติไป ธรรมดามากๆ ครับทั้ง 2 จาน
4. Hommos with AlAbraaj Bread เครื่องจิ้มขนมปังที่ทำจากถั่วบด ปรุงรสด้วยน้ำมันมะกอก พริกและเลมอน รสชาติออกจะมันๆ หวานนิดๆ แต่เมื่อทานกับขนมปังสูตรทางร้านเข้ากันมากๆ อร่อยมากครับ 

โดยรวม ร้านนี้เป็นร้านอาหารชื่อดังและมีหลายสาขาในบาห์เรน รสชาติอาหารที่แปลกใหม่สำหรับผมแต่อร่อย การบริการและความสะอาดธรรมดา ราคาเหมาะสม เพื่อนๆ ผ่านมาลองมาทานกันนะครับ !!